Efter lang og omstridt debat må børn og voksne på Udrejsecenter Sjælsmark nu få lov til at spise på deres værelser.

Den nye udlændinge- og integrationsminister, Mattias Tesfaye (S), har bedt udrejsecentret om at tilpasse forholdene, så man ikke længere skal spise sine måltider i centrets cafeteria.

Det oplyser ministeriet.

Mattias Tesfaye siger i en pressemeddelelse, at beslutningen om måltider ikke skal ses som en lempelse af regeringens asylpolitik.

- Regeringens politik er helt klar. Asylansøgere, der får endeligt afslag på asyl, har ikke krav på ophold i Danmark. De skal rejse hjem. Det er et helt grundlæggende princip. Danmark er en retsstat.

- Men vi har også et særligt ansvar for de børn, der bor på Udrejsecenter Sjælsmark. De har ikke selv valgt den situation, de står i.

- Derfor bliver der nu mulighed for at spise med familien på værelset. Det sker blandt andet efter anbefaling fra Røde Kors, siger Mattias Tesfaye.

Ud over måltiderne vil regeringen i den kommende tid vurdere, om der skal ske andre ændringer, der kan gøre, at børnene på Sjælsmark får en mere normal hverdag.

Politisk ordfører hos Enhedslisten, Pernille Skipper, kalder det et vigtigt første skridt, at der nu må spises på værelserne.

- Familierne på Sjælsmark må nu spise på deres værelser. Hvor er det vildt, at noget så basalt kan virke så stort. Første vigtige skridt på vejen til at få børnene helt ud af Sjælsmark, skriver hun på Twitter.

Regeringen har lagt op til, at børnefamilierne på Sjælsmark skal ud af centret og bo et andet sted, der dog ikke er sat navn på.

Det var en del af den aftale som Socialdemokratiet, De Radikale, SF og Enhedslisten blev enige om som grundlag for en ny S-regering med Mette Frederiksen (S) i spidsen.

/ritzau/